Akademie vereer skeppers van 'Kanarie' | Netwerk24
Deur AJ Opperman 16 April 2021 14:06
"Die resonansie van Kanarie nadat dit lankal uitgereik is, bly verstommend."
So sê Charl-Johan Lingenfelder nadat hy en Christiaan Olwagen Vrydag die Deleen Bekkerprys vir beste Afrikaanse rolprentdraaiboek van die SA Akademie vir Wetenskap en Kuns gekry het.
"En mense vereenselwig hulle met die hoofkarakter, ongeag hul agtergrond. En mense hou uit verskillende hoeke van die fliek – of dit nou met homoseksualiteit, die kerk of weermag te doen het."
Die fliek is in 2016 verfilm en het in 2018 op die Silwerskermfees in Kampsbaai, Kaapstad, gedebuteer.
"Ek doen die administrasie van die fliek se Facebook-blad. En ek sien op 'n daaglikse basies hoeveel nuwe likes die fliek kry. Ook uit ander lande. So die movie gaan aan op sy eie."
Charl-Johan Lingenfelder Foto: M-Net
Christiaan Olwagen Foto: Adrian de Kock
Schalk Bezuidenhout en Charl-Johan Lingenfelder Foto: Brendan Croft
Kanarie handel oor Johan Niemand (vertolk deur Schalk Bezuidenhout), wat by die Kanaries, die weermag se kerkkoor en konsertgroep, aansluit. Op 'n toer ontwikkel hy gevoelens vir 'n medekoorlid en dit veroorsaak dat hy alles oor homself en sy wêreld bevraagteken. Die rolprent is op Lingenfelder se ervaring gegrond.
"Dit was vir my 'n katarsis en so bevrydend om my storie te vertel."
Lingenfelder was in 2019 op die Costa Rica- internasionale rolprentfees waar die fliek vertoon is.
"Dit is vertoon met sowel Spaanse as Engelse onderskrifte en agterna wou soveel Spaanse mense met my praat, maar hulle kan nie Engels praat nie. Hulle het my e-posadres geneem en hulle het met Google Translate aan my geskryf. En ek het briewe met geradbraakte Engels gekry, maar dit het weer op die menslikheid van hierdie verhaal gedui."
Olwagen het voorheen ook die Deleen Bekkerprys vir die draaiboek van die fliek Johnny is nie dood nie gekry.
Meer oor: Charl-Johan Lingenfelder | Christiaan Olwagen | Kanarie | Deleen Bekkerprys | Sa Akademie Vir Wetenskap En Kuns | Flieks